# სამეცნიერო-კვლევითი საქმიანობის დებულება

## თავი 1. ზოგადი დებულებები

### მუხლი 1. რეგულირების სფერო

წინამდებარე სტანდარტი არეგულირებს „საქართველოს ეროვნული უნივერსიტეტი სეუ“-ს, (შემდგომში უნივერსიტეტი) სამეცნიერო-კვლევით საქმიანობას, მისი მართვის, ფინანსურ საკითხებს და პერსონალის სამეცნიერო პროდუქტიულობის შეფასების სისტემას.

### მუხლი 2. დებულების სამართლებრივი საფუძველი

უნივერსიტეტის სამეცნიერო-კვლევითი საქმიანობა ეფუძნება საქართველოს კონსტიტუციას, კანონმდებლობას, კანონქვემდებარე აქტებს, უნივერსიტეტის მისიას, წესდებას, მის ძირითად ღირებულებებსა და პრინციპებს.

### მუხლი 3. უნივერსიტეტის კვლევითი საქმიანობის მიზნები

1. აკადემიურ თავისუფლებაზე დაყრდნობით, უნივერსიტეტის სამეცნიერო-კვლევითი ერთეულის მიზანია, ხელი შეუწყოს აკადემიური პერსონალის სამეცნიერო-შემოქმედებითი პოტენციალის განვითარებას - ძირითადად გამოყენებითი და თუმცა ასევე ფუნდამენტური კვლევების განხორციელებას, რომელიც ორიენტირებული იქნება არსებული ცოდნის გაფართოებასა და ახლის შექმნაზე;

2. უზრუნველყოს ახალი ცოდნის შექმნას და გაზიარება საზოგადოებაში, ეროვნულ და საერთაშორისო სამეცნიერო წრეებში;

3. შექმნას შესაბამისი პირობები აკადემიური პერსონალის კვლევითი პროდუქტიულობის ზრდისათვის;

4. ხელი შეუწყოს სტუდენტთა სამეცნიერო-კვლევითი უნარების განვითარებასა და ახალი თაობის მეცნიერთა მომზადებას;

4. უზრუნველყოს სამაგისტრო და შემდგომში სადოქტორო კვლევებისთვის ხელსაყრელი გარემოს შექმნა;

5. ხელი შეუწყოს საგანმანათლებლო პროგრამებში სამეცნიერო კვლევების იმპლემენტაციას;

6.უცხოელ პარტნიორ უნივერსიტეტებთან თანამშრომლობით ხელი შეუწყოს საქმიანობის ინტერნაციონალიზაციას.

## თავი 2. სამეცნიერო-კვლევითი საქმიანობის მართვა

### მუხლი 4. ორგანიზაციული სტრუქტურა და ფუნქციები

1.სამეცნიერო კვლევების საორგანიზაციო საკითხებს უნივერსიტეტში კურირებს ვიცე-რექტორატი სამეცნიერო კვლევითი განვითარების სფეროში.

2.ვიცე-რექტორატის სამსახურის ფუნქციებია, უზრუნველყოს:

ა)კვლევითი დებულებების შემუშავება და განვითარება;

ბ)კვლევის შედეგების ანალიზი;

გ)კვლევითი საქმიანობის და სტრატეგიის შემუშავება/მონიტორინგი;

დ)საგრანტო დებულებათა შემუშავება/განვითარება/მონიტორინგი;

ე)საუნივერსიტეტო საგრანტო სქემის მართვა;

ვ)გარე საგრანტო განაცხადების მართვა;

ზ)ტრენინგის ჩატარება აკადემიური პერსონალისთვის კვლევითი წინადადებების შემუშავების შესახებ;

ი)საერთაშორისო კვლევითი პროექტების მართვა;

კ) კონსულტაციების თაობაზე მიდგომის შემუშავება;

ლ)კლიენტებთან კვლევითი მიმართუ კონსულტაციის პროცესის მართვა;

მ)საკონსულტაციო პროექტების მართვა;

ნ)სადოქტორო პროგრამის რეგულაციათა შემუშავება და განხილვა;

ო)სადოქტორო პროგრამის მენეჯმენტის მხარდაჭერა;

პ)ანტიპლაგიატის პოლიტიკის გატარება.

### მუხლი 5. ვიცე-რექტორი სამეცნიერო-კვლევითი მიმართულებით

1. სემეცნიერო კვლევით საქმიანობას უნივერსიტეტში კოორდინაციას უწევს ვიცე-რექტორი სამეცნიერო კვლევითი მიმართულებით.

2. ვიცე-რექტორი სამეცნიერო კვლევითი მიმართულებით:

ა) შეიმუშავებს კვლევითი ერთეულებისა და აკადემიური პერსონალის სამეცნიერო-კვლევითი საქმიანობის ხელშემწყობ მექანიზმებს;

ბ) ხელს უწყობს კვლევითი ერთეულებისა და აკადემიური პერსონალის სამეცნიერო-კვლევითი საქმიანობის დაგეგმვასა და ანგარიშების მომზადებას;

გ) შეიმუშავებს უნივერსიტეტის სამეცნიერო-კვლევითი ღონისძიებების ყოველწლიურ გეგმას/კალენდარს;

დ) გეგმავს და მონიტორინგს უწევს საერთაშორისო თანამშრომლობის პროცესს კვლევითი საქმიანობას ინტერნაციონალიზაციის მიზნით;

ე) ხელს უწყობს კვლევითი ერთეულების დაფუძნებასა და მათი საქმიანობის სწორად წარმართვას;

ვ) გეგმავს და კოორდინაციას უწევს უნივერსიტეტის ფარგლებში მიმდინარე სამეცნიერო-საგრანტო პროექტებს და ახორციელებს მონიტორინგს მათ შესრულებაზე;

ზ) კოორდინაციას უწევს უნივერსიტეტის სამეცნიერო ჟურნალების, აკადემიური პერსონალისა და სტუდენტების სამეცნიერო შრომების გამოცემას;

თ) უზრუნველყოფს უცხოურ საგანმანათლებლო და სამეცნიერო დაწესებულებებთან თანამშრომლობის დაწყებას და მეცნიერ-მკვლევართა მხარდაჭერას;

ი) გეგმავს და კოორდინაციას უწევს უნივერსიტეტში ადგილობრივი და საერთაშორისო სამეცნიერო ფორუმების, ფესტივალებისა და კონკურსების ჩატარებას, ახალგაზრდა ნიჭიერი მეცნიერების გამოვლენისა და წახალისების მიზნით;

კ) გეგმავს და კოორდინაციას უწევს საერთაშორისო და ადგილობრივ ფონდებთან ურთიერთობების გამყარებას სამეცნიერო კვლევების მიმართულებით და უზრუნველყოფს ხელშემწყობი აქტივობების ჩატარებას აკადემიური პერსონალისათვის;

ლ) ქმნის შესაბამის მექანიზმებს აკადემიური პერსონალისა და სტუდენტების კვლევით პროექტებში მონაწილეობის წასახალისებლად;

მ) სამეცნიერო კვლევების შედეგების კომერციალიზაციის მიზნით აფასებს და სწავლობს ადგილობრივი და საერთაშორისო ბაზრის მოთხოვნებს, აგრეთვე, უძღვება კონსულტაციის პროცესს შესაბამისი კვლევის დაკვეთის მისაღებად;

ნ) სამეცნიერო-კვლევის შედეგების იმპლემენტაციის მიზნით ორგანიზებას უწევს აკადემიური პერსონალის შეხვედრებს შესაბამისი დარგობრივი უწყების/ორგანიზაციის წარმომადგენლებთან კვლევის შედეგების პრაქტიკაში დანერგვის საკითხებზე;

ო) ყოველწლიურად აფასებს აკადემიური პერსონალის სამეცნიერო-კვლევით მუშაობას, შეიმუშავებს რეკომენდაციებს უნივერსიტეტში აკადემიური კვლევის განვითარებისთვის და წარუდგენს მას აკადემიურ საბჭოს;

პ) კოორდინაციას უწევს უნივერსიტეტში არსებული პერიოდული სამეცნიერო ჟურნალის „SEU & SCIENCE“-ის გამოცემას.

3. აღნიშნულ თანამდებობაზე შეიძლება დაინიშნოს დოქტორის აკადემიური ხარისხის მქონე პირი (ნებისმიერი მიმართულებით), რომელიც C1 დონეზე ფლობს ერთ–ერთ ევროპულ ენას, გამოქვეყნებული აქვს მინიმუმ 5 კვლევითი ნაშრომი (ბოლო 5 წლის განმავლობაში) და აქვს მინიმუმ 5 წლიანი სამუშაო გამოცდილება კვლევითი პროექტების მართვის მიმართულებით.

### მუხლი 6. ვიცე -რექტორატი სამეცნიერო კვლევითი განვითარების სფეროში.

1. ვიცე-რექტორატში სამეცნიერო კვლევითი განვითარების სფეროს ხელმძღვანელობს სამეცნიერო კვლევითი განვითარებისა და პროექტების მართვის სამსახურის უფროსი.

2. სამსახური უფროსი:

ა) კოორდინაციას უწევს სამსახურის საქმიანობას - ანაწილებს ფუნქციებს თანამშრომლებს შორის და აკონტროლებს შესრულების ხარისხს/ვადებს;

ბ) აფასებს თანამშრომელთა საქმიანობას და ვიცე-რექტორს წარუდგენს წინადადებებს მათი წახალისების, ან მათი დისციპლინარული პასუხისმგებლობის განხორციელების თაობაზე;

გ) ქმნის ექსპერტთა ბაზას სამეცნიერო ნაშრომების (სადოქტორო/სამაგისტრო დისერტაციები, პროექტები, სტატიები) ექსპერტული შეფასებისთვის;

ე) ორგანიზებას უწევს ტრენინგების ჩატარებას სამეცნიერო გრანტის მოპოვების საკითხზე;

ვ) ორგანიზებას უწევს კვლევითი ერთეულებისა და აკადემიური პერსონალის სამეცნიერო-კვლევითი საქმიანობის დაგეგმვასა და ანგარიშების მომზადებას;

ზ) უნივერსიტეტის საერთაშორისო ურთიერთობის სამსახურთან თანამშრომლობით მოიძიებს უცხოურ საგანმანათლებლო ან/და სამეცნიერო დაწესებულებებს, უზრუნველყოფს თანამშრომლობის დაწყებას, ასევე მეცნიერ-მკვლევართა მხარდაჭერისა და სამეცნიერო განვითარების პროგრამების განხორციელებას;

თ) უზრუნველყოფს საერთაშორისო სამეცნიერო ფორუმების, რეფერირებადი სამეცნიერო გამოცემების მოძიებას, აკადემიური პერსონალისა და სტუდენტების ინფორმირებას/ხელშეწყობას შესაბამისი აქტივობების განსახორციელებლად;

ი) მოიძიებს და დაამყარებს ურთიერთობებს იმ საერთაშორისო და ადგილობრივ ფონდებთან, რომლებიც მხარს უჭერს სამეცნიერო კვლევებს და უზრუნველყოფს აკადემიური პერსონალის სისტემატურ ინფორმირებას/ხელშეწყობას შესაბამისი აქტივობის განსახორციელებლად;

კ) ორგანიზებას უწევს უნივერსიტეტის მიერ საგრანტო პროექტების გამოცხადებას და ახორციელებს მონიტორინგს მიმდინარე პროექტების განხორციელებაზე;

ლ) ორგანიზებას უწევს ადგილობრივი და საერთაშორისო სამეცნიერო ფორუმების, ფესტივალების, კონკურსების ჩატარებას;

მ) აანალიზებს აკადემიური პერსონალის სამეცნიერო-კვლევითი მუშაობის საკითხებს, შეიმუშავებს რეკომენდაციებს სამეცნიერო კვლევის განვითარებისთვის და წარუდგენს სამეცნიერო კვლევითი მიმართულების ვიცე-რექტორს;

ნ) ორგანიზებას უწევს და უზრუნველყოფს უნივერსიტეტში არსებული პერიოდული სამეცნიერო ჟურნალის SEU & SCIENCE გამოცემას;

3. თანამდებობაზე შეიძლება დაინიშნოს ნებისმიერი მიმართულების, მაგისტრის აკადემიური ხარისხის მქონე პირი, რომელიც B2 დონეზე ფლობს ინგლისურ ენას, აქვს კომპიუტერული პროგრამების და საძიებო სისტემის გამოყენების უნარი და მინიმუმ 2 წლიანი გამოცდილება კვლევითი პროექტების მართვის მიმართულებით.

### მუხლი 7. პროექტების მართვის მენეჯერი

1. სამეცნიერო კვლევითი განვითარების მიმართულებით პროექტების ორგანიზაციულ მართვას ახორციელებს პროექტების მართვის მენეჯერი.

2. პროექტების მართვის მენეჯერის ფუნქციებია:

ა) ადმინისტრირება გაუწიოს საუნივერსიტეტო კვლევითი გრანტების გამოცხადებისა და კონკურსის ჩატარების პროცესს;

ბ) განახორციელოს მონიტორინგი საუნივერსიტეტო კვლევითი გრანტების განხორციელებაზე;

გ) საერთაშორისო ურთიერთობების სამსახურთან ერთად ადმინისტრირება გაუწიოს კვლევითი საქმიანობის ინტერნაციონალიზაციას საერთაშორისო თანამშრომლობის მიმართულებით;

დ) მოიძიოს სამეცნიერო-სასწავლო გრანტის გამცემი ორგანიზაციები, მოიპოვოს ინფორმაცია საგრანტო კონკურსების შესახებ და გაავრცელოს ვებ-გვერდის ან/და ელექტრონული ფოსტის საშუალებით;

ე) მოიძიოს საგრანტო კონკურსები უნივერსიტეტის კვლევითი ერთეულების და აკადემიური პერსონალის მიერ მოთხოვნილი, კონკრეტული თემატიკის ფარგლებში;

ვ) გაუწიოს კონსულტაცია დაინტერესებულ პირებს სამეცნიერო სასწავლო გრანტის მოძიების საკითხებზე და აღმოუჩინოს კონკრეტული დახმარება საკონკურსო მასალის მომზადებაში;

ზ) შეაფასოს აკადემიური პერსონალის საჭიროება სამეცნიერო/სასწავლო გრანტების მოძიებისა და საგრანტო განაცხადის შედგენის ტექნოლოგიის თაობაზე, მოამზადოს სატრენინგო პროგრამის საკითხები და ორგანიზება გაუწიოს მის ჩატარებას;

თ) პერიოდულად გაანალიზოს აკადემიური პერსონალის და უნივერსიტეტის კვლევითი ცენტრების ანგარიშები;

3. პროქტების მართვისთანამდებობაზე შეიძლება დაინიშნოს მაგისტრის აკადემიური ხარისხის მქონე პირი (ნებისმიერი მიმართულებით), რომელიც B2 დონეზე ფლობს ინგლისურ ენას, აქვს კომპიუტერული პროგრამების და საძიებო სისტემის გამოყენების უნარი და მინიმუმ 1 წლიანი გამოცდილება კვლევითი პროექტების მართვის მიმართულებით.

### მუხლი. 8. აკადემიური ექსპერტი

1. ანტიპლაგიატის საქმიანობის მიმართულებას, საორგანიზაციო და მეთოდურ კონულტაციებს სამეცნიერო საკითხებზე ახორციელებს აკადემიური ექსპერტი.

2. აკადემიური ექსპერტის ფუნქციაა:

ა) კონსულტაცია გაუწიოს სამაგისტრო/სადოქტორო პროგრამაში მონაწილე აკადემიურ და მოწვეულ პერსონალს საორგანიზაციო და მეთოდურ საკითხებზე;

ბ) კონსულტაცია გაუწიოს აკადემიურ პერსონალს ანტიპლაგიატის უზრუნველყოფის საკითხებისა და „ტურნიტინის“ პროგრამის გამოყენების თაობაზე;

გ) დაარეგისტრიროს და კონსულტაცია გაუწიოს სტუდენტებსა და მეცნიერ-ხელმძღვანელებს „ტურნიტინის“ პროგრამის გამოყენებისა და ანტიპლაგიატის თაობაზე;

დ) ორგანიზება გაუწიოს ტრენინგების ჩატარებას პლაგიატის აღმოჩენისა და ანტიპლაგიატის პროგრამის გამოყენების საკითხებზე;

ე) შეიმუშაოს მეთოდური რეკომენდაციები პლაგიატის აღმოჩენის საკითხებზე და გააცნოს შესაბამის პირებს;

ვ) მართოს „ტურნიტინის“ პროგრამა;

ზ) შეაფასოს სამეცნიერო დანიშნულების ბეჭდური და ციფრული რესურსის საჭიროება და საჭიროების შემთხვევაში, მოახდინოს ახალი რესურსის მოთხოვნის ინიცირება;

თ) ორგანიზება გაუწიოს უნივერსიტეტის საგამომცემლო საქმიანობას, მათ შორის უნივერსიტეტის სამეცნიერო ჟურნალის გამოქვეყნებას და სტუდენტების სამეცნიერო შრომების განთავსებას ვებ-გვერდზე;

ი) ორგანიზება გაუწიოს უნივერსიტეტის სამეცნიერო ჟურნალის სარედაქციო საბჭოს შეკრებებს, მათთვის ნაშრომების გადაცემას, შეფასებას და შესაბამისი საუნივერსიტეტო ჟურნალის ელექტრონულ და ბეჭდურ მასალად გამოცემას;

3. აკადემიური ექსპერტის თანამდებობაზე შეიძლება დაინიშნოს მაგისტრის ხარისხის მქონე პირი (ნებისმიერი მიმართულებით), რომელიც B2 დონეზე ფლობს ინგლისურ ენას, აქვს კომპიუტერული პროგრამების და საძიებო სისტემის გამოყენების უნარი.

### მუხლი 9. სამეცნიერო აქტივობების მენეჯერი

1. სამეცნიერო კვლევით აქტივობებს ასრულებს სამეცნიერო აქტივობების მენეჯერი.

2. სამეცნიერო აქტივობების მენეჯერის ფუნქციებია:

ა) ორგანიზება გაუწიოს უნივერსიტეტში ადგილობრივი და საერთაშორისო სამეცნიერო ფორუმების, კონფერენციებისა და კონკურსების ჩატარებას;

ბ) შეადგინოს რეფერირებადი სამეცნიერო ჟურნალების ნუსხა სხვადასხვა სამეცნიერო მიმართულებით და შესაბამისი ინფორმაცია მიაწოდოს დაინტერესებულ აკადემიურ პერსონალს;

გ) მხარი დაუჭიროს აკადემიურ პერსონალს კონკრეტული სამეცნიერო ნაშრომის რეფერირებად, რეიტინგულ სამეცნიერო ჟურნალში განთავსების პროცესში;

დ) მოიძიოს საერთაშორისო სამეცნიერო ფორუმები, კონფერენციები, სემინარები და უზრუნველყოს აკადემიური პერსონალის ინფორმირება და მხარდაჭერა შესაბამისი სამეცნიერო აქტივობის განხორციელების მიზნით;

ე) ორგანიზება გაუწიოს უცხოელი მკვლევარების თანამშრომლობას უნივერსიტეტის აკადემიურ პერსონალთან და კვლევით ცენტრებთან;

ვ) სამეცნიერო კვლევების კომერციალიზაციის მიზნით უნივერსიტეტში არსებული სამეცნიერო და ადამიანური რესურსების ჩართულობით შექმნას სტეიკჰოლდერების/ პარტნიორების სპეციალური პლატფორმა და ხელი შეუწყოს მათ ურთიერთკავშირს;

ზ) შესთავაზოს კერძო და საჯარო სექტორს უნივერსიტეტის მიერ კონსულტაციების გაწევა და შესაბამისი ანალიტიკური და სამეცნიერო კვლევების ჩატარება; ადმინისტრირება გაუწიოს შესაბამის დაკვეთილ კვლევას;

თ) შესთავაზოს ფართო საზოგადოებას უნივერსიტეტის კვლევითი შესაძლებლობების გაცნობა და უნივერსიტეტთან თანამშრომლობა;

ი) კონსულტაცია გაუწიოს სტუდენტებს სამაგისტრო ნაშომების ტექნიკური საკითხების თაობაზე;

კ) ორგანიზება გაუწიოს სამაგისტრო ნაშრომების დაცვას.

3. სამეცნიერო აქტივობების მენეჯერის თანამდებობაზე შეიძლება დაინიშნოს მაგისტრის ხარისხის მქონე პირი (ნებისმიერი მიმართულებით), რომელიც B2 დონეზე ფლობს ინგლისურ ენას, აქვს კომპიუტერული პროგრამებისა და საძიებო სისტემის გამოყენების უნარი და სამუშაო გამოცდილება პროექტების მართვის მიმართულებით.

### მუხლი 10. სადოქტორო პროგრამების კოორდინატორი

1. სადოქტორო პროგრამების კოორდინატორი კურირებს სადოქტორო პროგრამების მენეჯმენტს.

2. სადოქტორო პროგრამების კოორდინატორი :

ა) ჩართულია სადოქტორო პროგრამის რეგულაციების ჩამოყალიბებაში;

ბ) მხარს უჭერს სადოქტორო პროგრამების საჭიროებებისა და მოთხოვნების თაობაზე კვლევის ჩატარებას;

გ) ინფორმაციას აწვდის სამაგისტრო/სადოქტორო პროგრამაში მონაწილე აკადემიურ/ მოწვეულ პერსონალს საორგანიზაციო საკითხების შესახებ;

დ) კონსულტაციას უწევს სტუდენტებს სამაგისტრო და სადოქტორო ნაშრომებთან დაკავშირებული ტექნიკური საკითხების თაობაზე;

ე) ახორციელებს სადოქტორი პროგრამის საორგანიზაციო მხარდაჭერას;

ზ) კონსულტაციას უწევს დოქტორანტებს ინდივიდუალური გეგმის, თვითანგარიშის შედგენისა და სასწავლო-სამეცნიერო კომპონენტების არჩევის საკითხებზე;

თ) ქმნის დოქტორანტის პორტფოლიოს (დოქტორანტის პირადი საქმე, განხორციელებული აქტივობების დამადასტურებელი მასალა/დოკუმენტები - სტატიები, მოხსენებები, სერთიფიკატები), აღრიცხავს მათ მიერ განხორციელებულ სასწავლო-სამეცნიერო აქტივობებს და შესაბამის ინფორმაციას აწვდის ადრესატს.

ი) საუნივერსიტეტო სადისერტაციო საბჭოს თავმჯდომარის დავალებით ნაშრომს გადასცემს ანონიმური საექსპერტო დასკვნის მისაღებად და საჭიროების შემთხვევაში, ორგანიზებას უწევს შემდგომი პროცედურის განხორციელებას;

2. სადოქტორო პროგრამების კოორდინატორის თანამდებობაზე შეიძლება დაინიშნოს მაგისტრის ხარისხის მქონე პირი (ნებისმიერი მიმართულებით), რომელიც მაღალ დონეზე ფლობს ერთ–ერთ ევროპულ ენას და აქვს მინიმუმ 2 წლიანი სამუშაო გამოცდილება აკადემიური პროგრამის მართვის მიმართულებით.

# თავი 3. სამეცნიერო-კვლევითი საქმიანობის მართვა

### მუხლი 11. ინსტიტუციური კვლევითი ფონდი

1. სამეცნიერო-კვლევითი საქმიანობის მხარდაჭერის მიზნით უნივერსიტეტში შექმნილია ინსტიტუციური კვლევითი ფონდი. (შემდგომში ფონდი)

2. ფონდის მიზნებია:

ა) გააუმჯობესოს კვლევის დაფინანსების მექანიზმები;

ბ) ხელი შეუწყოს და წაახალისოს პროექტების განვითარება ყველა მიმართულებით, განსაკუთრებით ინოვაციური პროექტები;

გ) დაეხმაროს ,,სეუ“-ს აკადემიურ პერსონალსა და სტუდენტებს კვლევითი საქმიანობის და პროექტების მომზადებასა და მართვაში;

ე) ხელი შეუწყოს წარმატებული აკადემიური პერსონალის მოზიდვას ,,სეუ’’–ში;

ვ) უზრუნველყოს სამეცნიერო კვლევების დაფინანსება;

ზ) უზრუნველყოს სამეცნიერო კვლევის განვითარების ღონისძიებათა თანმიმდევრულობა და მკვლევარების კვლევისთვის საჭირო ინფრასტრუქტურით აღჭურვა;

ი) ხელი შეუწყოს ინოვაციური ინტერდისციპლინარული და მულტიდისციპლინარული კვლევების იდეების ჩამოყალიბებას;

კ) ხელი შეუწყოს აკადემიურ პერსონალს კვლევის ჩასატარებლად გარე გრანტების მოძიებაში.

### მუხლი 12. ფონდის დაფინანსების წყაროები

1. ინსტიტუციური კვლევითი ფონდის დაფინანსება მიმართულია, უზრუნველყოს კვლევითი საქმიანობის სტაბილური, ინსტიტუციონალური დახმარება და მოახდინოს უშუალოდ უნივერსიტეტის აფილირებული პერსონალის კვლევების წახალისება.

2. ფონდი ფინანსდება უნივერსიტეტის შემოსავლების ყოველწლიური ბიუჯეტიდან, მათ შორის სწავლისა და ბაზარზე შეთავაზებული საკონსულტაციო მომსახურეობის საფასურიდან, ასევე, გარე გრანტებით დაფინანსებული პროექტებით მოპოვებული ბიუჯეტიდან.

3. ფონდის წლიური ბიუჯეტი შეადგენს უნივერსიტეტის წლიური შემოსავლის 0,75%-ს და დამტკიცებულია რექტორის ბრძანებით.

4. ფონდის ფინანსური კომიტეტის დასაბუთებულ წინადადებაზე დაყრდნობით, ფონდის წლიური ბიუჯეტი შეიძლება გაიზარდოს 1.5%-მდე.

### მუხლი 13. ფონდის სტრუქტურა

1. საკუთარი მიზნებისა და აქტივობების განსახორციელებლად ფონდში შექმნილია მრჩეველთა საბჭო და საკონკურსო კომისია.

2. ფონდის ორგანიზაციულ ადმინისტრირებას ახდენს ფონდის სამდივნო.

### მუხლი 14. მრჩეველთა საბჭო

1. ფონდის მრჩეველთა საბჭო შედგება 7 წევრისგან: **2** **ვიცე-რექტორი -** სამეცნიერო კვლევებისა დაფინანსური მიმართულებით და 5 აკადემიური პერსონალი.

2. 5 აკადემიური პერსონალიდან 2 უნდა იყოს სეუს პროფესორი, ხოლო 3 სხვა უნივერსიტეტის პროფესორები. აქედან მინიმუმ ერთი სასურველია იყოს უცხოური უნივერსიტეტის პროფესორი, ხოლო-2 ადგილობრივი უნივერსიტეტიდან მოწვეული პროფესორები.

3. მრჩეველთა საბჭოს ფუნქციებია:

ა) პრიორიტეტების დადგენის მიზნით ფონდის სამწლიანი სტრატეგიის შემუშავება;

ბ) ფონდის პროცედურების განხილვა;

გ) საკონკურსო კომისიის ზედამხედველობა და მათი მოხსენებების შეფასება;

დ) საკონკურსო კომისიის ყოველწლიური დაკომპლექტება;

ე) კვლევითი მიმართულების ვიცე-რექტორისათვის რჩევების მიცემა;

4. მრჩეველთა საბჭო ინიშნება აკადემიური საბჭოს მიერ, ვიცე-რექტორის წარდგინების საფუძველზე 5 წლის ვადით.

5. მრჩეველთა საბჭო იკრიბება წელიწადში მინიმუმ 2-ჯერ. მის სხდომებს თავმჯდომარეობს ვიცე- რექტორი კვლევების მიმართულებით;

6. მრჩეველთა საბჭო გადაწყვეტილებას იღებს კრებაზე დამსწრეთა უმრავლესობთ.

### მუხლი 15. საკონკურსო კომისია

1. საპროექტო წინადადებების შეფასებას ახდენს მრჩეველთა საბჭოს მიერ დანიშნული საკონკურსო კომისია.

2. საკონკურსო კომისიას ირჩევს მრჩეველთა საბჭო 1 წლის ვადით, კვლევითი მიმართულებით ვიცე-რექტორის წარდგინების საფუძველზე.

3. საკონკურსო კომისია შედგება 5 წევრისგან, რომელთაგან 1 წევრი უნივერსიტეტის ადმინისტრაციას წარმოადგენს, 3 არის სეუ–ს პროფესორი და 1 ადგილობრივი ან საერთაშორისო ექსპერტი კვლევების მართვის მიმართულებით.

4. იმ კვლევებთან მიმართებით, რომლისთვისაც აუცილებელია ცდის პირებად ადამიანების ჩართვა, კონკრეტული საგრანტო განაცხადის განსახილველად მოწვეული იქნება შიდასაუნივერსიტეტო **ეთიკის კომისია.** იგი დაადგენს კვლევითი პროექტის ეთიკურობის საზღვრებს და მის შესაბამისობას როგორც ზოგადსაკაცობრიო, ასევე უნივერსიტეტის მიერ დადგენილ ნორმებთან.

5. ეთიკის კომისიაში უნდა შედიოდეს დარგის მინიმუმ 5 სპეციალისტი, რომელთაგან მინიმუმ 3 არ უნდა იყოს უნივერსიტეტის პერსონალი.

### მუხლი 16. სამდივნო

1. საორგანიზაციო პროცესის მართვას ახორციელებს **ფონდის სამდივნო,** რომელსაც ნიშნავს ვიცე – რექტორი სამეცნიერო კვლევების მიმართულებით.

2. ფონდის სამდივნო კონსულტაციას უწევს პოტენციურ განმცხადებლებს და მხარს უჭერს მათ საგრანტო პროექტის შედგენასა და შემდგომი განხორციელების პროცესში.

3. ფონდის სამდივნო ასევე ამზადებს მრჩეველთა საბჭოსა და საკონკურსო კომისიის შეხვედრებს, ესწრება მათ შეხვედრებს და ამზადებს საოქმო ჩანაწერებს.

# თავი. 4. სამეცნიერო -კვლევითი გრანტის მართვის პროცესი

### მუხლი 17. საგრანტო პროექტები

1. ფონდის მიერ ფინანსდება ორი ტიპის სამეცნიერო საგრანტო პროექტები: კვლევის განვითარებისათვის მოსამზადებელი გრანტები და სამეცნიერო-კვლევითი ღონისძიებების მხარდამჭერი გრანტები.

2. კვლევის განვითარებისათვის მოსამზადებელი გრანტებია:

ა) სამეცნიერო-კვლევითი და ინოვაციური პროექტების წამოწყება და წინადადებების მომზადება, ახალი იდეების შემუშავება და განვითარება, ინოვაციური წინადადებების შედგენა და კონცეფციის შემუშავება;

ბ) საპილოტე სამეცნიერო-კვლევითი პროექტების წამოწყება, სამომავლოდ გარე კვლევითი გრანტების წარმატებით მოძიების მიზნით;

გ) საზოგადოებრივ და კერძო სექტორში მოღვაწე პრაქტიკოსებთან, კრეატიულ ინდუსტრიებთან ერთობლივი სამეცნიერო პროექტების დაგეგმვა და შემუშავება;

3. სამეცნიერო-კვლევითი ღონისძიებების მხარდამჭერი გრანტებია:

ა. სამეცნიერო განვითარების ღონისძიებები, მათ შორის მოკლევადიანი სამეცნიერო ვიზიტები სხვა უნივერსიტეტებში, ან კვლევით ინსტიტუტებში საქართველოში, ან მის ფარგლებს გარეთ. ასევე, პარტნიორ უმაღლეს საგანმანათლებლო და კვლევით ინსტიტუტებთან ერთად ერთობლივი პროექტების წარმოება და ე.წ. ინდუსტრიული სტიპენდიები (industrial fellowship);

ბ. კვლევის შედეგების გავრცელება, ჟურნალებისა და მონოგრაფიების გამოქვეყნების დაფინანსება/თანადაფინანსება; აგრეთვე, კვლევითი უნარების განმავითარებელი ტრენინგები მკვლევარების შესაძლებლობების გაზრდის მიზნით;

გ. სამეცნიერო ღონისძიებებზე დასწრება, ტრენინგებისა და სემინარების გამართვა, რომელიც მიზნად ისახავს უნარების გაუმჯობესებას წარმატებული საპროექტო განაცხადების მომზადებაში, გრანტების განკარგვისა და ანგარიშგების მენეჯმენტში;

დ) ინტელექტუალური საკუთრების შედეგების მომზადება, მათი სავარაუდო დაპატენტება და კომერციალიზაცია;

ე) კვლევის შედეგების გავრცელება ეროვნულ და საერთაშორისო სამეცნიერო კონფერენციებში აქტიური მონაწილეობის გზით.

### მუხლი 18 . გრანტის მიმღები პირები

1. პროექტის ხელმძღვანელის პოზიციის დაკავება შეუძლია მხოლოდ სეუ-ს აფილირებულ პროფესორს.

2. შესაძლებელია, პროექტის გუნდში ჩაერთოს აფილირებული, აკადემიური და მოწვეული პერსონალი, ასევე სეუ–ს მაგისტრატურისა და დოქტორანტურის სტუდენტები და გარე ექსპერტები.

3. პროექტში ჩართული გარე ექსპერტები, შეიძლება იყვნენ უცხოეთიდან მოწვეული, ან საქართველოს სხვა უნივერსიტეტებიდან და კვლევითი ინსტიტუტებიდან მოწვეული თანამშრომლები, როგორც კერძო, ასევე სამთავრობო და სამოქალაქო სექტორიდან.

4. დასაშვებია, ამ დებულების მე-17 მუხლის მე-2 პუნქტში დასახელებული კვლევითი გრანტების მიმღები კვლევითი გუნდის პერსონალის მხოლოდ 20%-ს შეადგენდნენ გარე ექსპერტები/გარე პერსონალი.

5. ამ დებულების მე-17 მუხლის მე-3 პუნქტის დ) ქვეპუნქტში დასახელებული კვლევითი გრანტების მიმღები შეიძლება იყოს მხოლოდ აფილირებული პერსონალი. ხოლო დანარჩენი ა) ბ) გ) და ე) ქვეპუნქტებით გათვალისწინებული გრანტების მიმღები შეიძლება იყოს როგორც აფილირებული პერსონალი, ასევე სეუ–ს დოქტორანტი.

### მუხლი 19. საგრანტო განაცხადის პირობები

1. საგრანტო კონკურსის გამოცხადების თარიღს განსაზღვრავს მრჩეველთა საბჭო.

2. სამდივნო აქვეყნებს კონკურსის გამოცხადების თარიღს არაუგვიანეს 3 სამუშაო დღისა.

3. საგრანტო განაცხადი და კვლევა უნდა შეესაბამებოდეს უნივერსიტეტის ძირითად საგანმანათლებლო მიმართულებებსა და უმაღლესი განათლების განვითარების პრიორიტეტებს.

4. კვლევითი პროექტი უნდა შესრულდეს და მისი შედეგები უნდა გამოქვეყნდეს უნივერსიტეტის სახელით, ერთობლივი პროექტი - უნივერსიტეტის სახელის გამოყენებით.

5. კვლევის შინაარსი უნდა წარმოადგენდეს სიახლეს ქართულ საგანმანათლებლო სივრცისათვის და არ უნდა იმეორებდეს უკვე შესრულებულ კვლევის/გამოცემების შინაარსს.

6. აუცილებელია კვლევაში რელევანტური, მეცნიერების თანამედროვე მიღწევების ადექვატური წყაროებისა და კვლევის მეთოდების გამოყენება.

7. საჭიროების შემთხვევაში, საგრანტო განაცხადის ავტორს განაცხადის შეტანამდე შეთანხმებული უნდა ქონდეს საავტორო და მომიჯნავე უფლებების შესაბამის მფლობელებთან ამ უფლებების შემცველი წყაროების გამოყენების საკითხი.

8. საგრანტო განაცხადის წარდგენიდან კვლევის დასრულებამდე პროექტის ყველა მონაწილეზე ვრცელდება უნივერსიტეტის ეთიკისა და აკადემიური პატიოსნების სტანდარტები.

4. საგრანტო განაცხადის პირობები უნდა მოიცავდეს შემდეგ ინფორმაციას:

ა) ფარგლები, მიზნები და პრიორიტეტები;

ბ) სრული ფინანსური სახსრები, მაქსიმალური ბიუჯეტი და წინადადებების მაქსიმალური რაოდენობა პროექტის ტიპების მიხედვით;

გ) პროექტის სავარაუდო ხანგრძლივობა, პროექტის ტიპის მიხედვით უფლებამოსილების კრიტერიუმები და პარტნიორობის მოთხოვნები (პარტნიორთა რაოდენობა/ იურიდიული სტატუსი);

დ) ვადები: განაცხადების მიღების დაწყება და ბოლო ვადა, წინადადებების განხილვისა და შეფასების ვადა, შეფასების პროცესის შედეგის გამოცხადების ბოლო ვადა და წარმატებული პროექტების განხორციელების სავარაუდო დასაწყისი;

ე) ხარჯები: ხარჯების სახეები (პერსონალის ხარჯები, მგზავრობისა და საყოფაცხოვრებო ხარჯები, ადმინისტრაციული და ლაბორატორიული მოწყობილობები, სხვა საჭირო მომსახურება ა.შ.);

ვ) სხვა მოთხოვნილი დოკუმენტები (ინვოისები და სხვა შესაბამისი მტკიცებულებები).

### მუხლი 20. საგრანტო განაცხადი

1. საგრანტო განაცხადი წარდგენილი უნდა იქნეს უნივერსიტეტის მიერ დადგენილი ფომებით.

2. საგრანტო განაცხადის სავალდებულო ელემენტებია:

ა) პროექტის დასაბუთება და საფუძველი: კვლევის სფეროში არსებული ვითარების აღწერა, წარსული და მიმდინარე საქმიანობა, დამატებითი პროექტების მიმოხილვა, ადგილობრივად განხორციელებული მსგავსი პროექტების, ან ევროპის ქვეყნების მაგალითები;

ბ) პროექტის ზეგავლენა: გავლენა საზოგადოებრივ გამოწვევებზე და შესაბამის დარგზე, მიზნობრივი ჯგუფები და მათი საჭიროებები, პროექტის შედეგების პოპულარიზაცია და გავრცელება;

გ) პროექტის სამუშაო გეგმა: საქმიანობის აღწერა, მოსალოდნელი ღონისძიებები და შედეგები, გუნდის წევრების ექსპერტიზა, საჭირო ინფრასტრუქტურა და მისი ხელმისაწვდომობა, პროექტის რისკები და რისკების შემამსუბუქებელი ღონისძიებები;

დ) დაფინანსების შესაძლო წყაროები და შესაძლო დახმარებები სხვა წყაროებიდან;

ე) ბიუჯეტის შეთავაზება ხარჯების დასაბუთებით;

ვ) კვლევითი გუნდის წევრების ავტობიოგრაფიები.

3. საგრანტო განაცხადები მიიღება მხოლოდ ელექტრონულად.

### მუხლი 21. საგრანტო პროექტის შეფასება

1. სამდივნო ამოწმებს საგრანტო პროექტის ფორმალურ მოთხოვნებს: შეიცავს თუ არა საპროექტო წინადადება ყველა სავალდებულო ელემენტს. უარყოფითი დასკვნის შემთხვევაში განაცხადი ვერ განიხილება მეორე ეტაპზე.

2.. საგრანტო განაცხადების შესაფასებლად საკონკურსო კომისიის გარდა, მრჩეველთა საბჭო იწვევს საერთაშორისო ან ეროვნულ გარე შემფასებლებს, მათი გამოცდილებისა და დარგობრივი ცოდნის დონის მიხედვით.

3. საგრანტო განაცხადი ფასდება ორი რეცენზენტის მიერ 15 დღის ვადაში. რეცენზენტების მიერ ფასდება, შეიცავს თუ არა განაცხადი ინოვაციურ იდეებს, მკაფიოდ წარმოდგენილ მიზნებსა და კონცეფციებს, ასევე სისტემატურ და შემოთავაზებულ, კარგად შემუშავებულ სამუშაო მეთოდოლოგიებს. საპროექტო წინადადებების ხარისხი ფასდება მოსალოდნელი შედეგების სამეცნიერო აქტუალურობისა და პოტენციური დამატებული ღირებულების საფუძველზე, მათ შორის, მომავალში გარე სახსრების უზრუნველყოფის ალბათობის გათვალისწინებით. გარდა ამისა, შეფასება მოიცავს შემოთავაზებული სამუშაო გეგმის ეფექტურობის ანალიზსა და გათვალისწინებული გეგმის შესაბამისობას რესურსების გამოყენების მიზნებთან, ამოცანებთან და მოსალოდნელ შედეგებთან მიმართებით. შეფასება მოიცავს კვლევის ჯგუფის კომპეტენციების შეფასებას. (იხ. დანართი 1.)

### მუხლი 22. საგრანტო პროექტის შერჩევა

1 საკონკურსო კომისია აანალიზებს რეცენზენტების რეკომენდაციებსა და შენიშვნებს შერჩევის პროცესში.

2. საკონკურსო კომისია გადაწვეტილებას იღებს ხმათა უმრავლესობით, შემდეგნაირად:

ა) საგრანტო განაცხადი დაკმაყოფილებულია: განაცხადი მოთხოვნილი ხარისხის დონისა და შერჩევის კრიტერიუმებს აკმაყოფილებს სრულყოფილად;

ბ) საგრანტო განაცხადი დაკმაყოფილებულია პირობითად: წინადადება განიხილება დამტკიცებულად იმ პირობით, რომ 10 დღის განმავლობაში დააკმაყოფილებს სხვა სპეციფიკურ პირობებს;

გ) საგრანტო განაცხადი არ დაკმაყოფილდა: იგი არ შეესაბამება მოთხოვნებს და არ პასუხობს შერჩევის კრიტერიუმებს.

3. შერჩევის პროცესის შედეგები ქვეყნდება უნივერსიტეტის ვებ-გვერდზე.

4. შეფასების შემდეგ "პირობითად დაკმაყოფილებულმა" საგრანტო განაცხადმა უნდა დააკმაყოფილოს დამატებითი პირობები შედეგების გამოცხადებიდან 15 დღის ვადაში.

5. განმცხადებლებს ასევე შეუძლიათ, შედეგების გამოცხადებიდან 7 დღის ვადაში ფონდში შეიტანონ სარჩელი შეფასების პროცესის შედეგებთან დაკავშირებით.

6. სარჩელი განიხილება მრჩეველთა საბჭოს მიერ წარდგენიდან 7 დღის ვადაში.

7. საკონკურსო კომისიის მიერ პირობების შესრულების შეფასების შემდეგ ქვეყნდება საბოლოო შედეგები უნივერსიტეტის ვებ-გვერდზე, განაცხადების მიღების ბოლო ვადის არა უგვიანეს 60 დღისა.

# თავი 5. აკადემიური კეთილსინდისიერება

### მუხლი 23. პლაგიატი

1. პლაგიატი არის ყველა ის ტექსტი/ფრაზა/იდეა/კვლევის მონაცემი, რომელსაც პირი იყენებს საკუთარ ნაშრომში ავტორის/წყაროს მითითების გარეშე.

2. წყაროდ ითვლება ის წიგნი, სტატია, სახელმძღვანელო, ბლოგი, ასევე ისეთი მასალა, რომელიც არ არის გამოქვეყნებული, თუმცა ეკუთვნის კონკრეტულ პირს.

3. უნივერსიტეტის აკადემიური საქმიანობის სტანდარტის მიხედვით, პლაგიატი აკრძალულია და იგი ეწინააღმდეგება საუნივერსიტეტო საზოგადოების ეთიკის კოდექსს.

4. პლაგიატად ჩაითვლება ნაშრომი, რომელშიც:

ა. ციტირებულია სხვა ავტორის აზრი (გადაწერილია ფრაზები, აბზაცი ან აბზაცის ნაწილი) და არ არის გამოყენებული ე.წ. ბრჭყალები ავტორის/წყაროს მითითებით, ან ტექსტი არ გამოიყოფა სხვა საშუალებით (მუქი შრიფტი, დახრილი შრიფტი...);

ბ. გაკეთებულია პერიფრაზი (წყაროდან ამონარიდი ტექსტის შინაარსის საკუთარი სიტყვებით გადმოცემა), რომელშიც ორიგინალური ტექსტის ფრაზები ოდნავ არის შეცვლილი და წარმოდგენილია როგორც საკუთარი.

დ. გამოყენებულია კვლევის შედეგები, მათ შორის საკუთარი (სტატია, პროექტი, წიგნი), რომელსაც არ აქვს მითითებული წყარო.

ე. კოპირებულია და გამოყენებულია სხვადასხვა ვებ-გვერდის/პორტალის მასალა (კვლევის შედეგები, ცხრილები, გრაფიკები და ა.შ.) წყაროს მითითების გარეშე.

5. პლაგიატის აღმოჩენის შემთხვევაზე რეაგირება რეგულირებულია უნივერსიტეტის სტუდენტური ეთიკისა და დისციპლინარული პასუხისმგებლობის კოდექსით.

### მუხლი 24. პლაგიატის თვითპრევენცია

1. „უნებლიე პლაგიატისგან“ თავის არიდების მიზნით საჭიროა ზუსტი ზღვარის გავლება ე.წ. ზოგად ცოდნასა და კონკრეტული ავტორის/ავტორების მიერ შექმნილ ცოდნას შორის. თუ ნაშრომის ავტორისთვის საეჭვოა წყაროს მითითება-არმითითების საკითხი, რეკომენდირებულია, გაიაროს კონსულტაცია სხვა მეცნიერთან, ან მიუთითოს წყარო, ვიდრე ტექსტი ჩაითვალოს პლაგიატად.

2. „პერიფრაზი“ არ გულისხმობს ორიგინალი ტექსტიდან მხოლოდ ცალკეული სიტყვების შეცვლას, არამედ ნიშნავს ამ ტექსტის გარკვეული ნაწილის შინაარსის გადმოცემას საკუთარი სიტყვებით, ამასთან, ავტორისათვის დამახასიათებელი სტილით და ნაშრომის კონტექსტის გათვალისწინებით. პერიფრაზის შემთხვევაშიც აუცილებელია ავტორის/წყაროს მითითება, რადგან პერიფრაზი სხვისი აზრის გადმოცემაა.

3. „ციტირება“ არის საკუთარ ნაშრომში სხვა ავტორის აზრების/შეხედულებების გამოყენება სიტყვების შეუცვლელად გადმოტანის გზით. ციტირების შემთხვევაში, ციტირებული ტექსტი უნდა ჩაისვას ბრჭყალებში, ან გამოიყოს მუქი, დახრილი შრიფტით და მიეთითოს წყარო უნივერსიტეტში დადგენილი წესის შესაბამისად.

4. რეზიუმირება გულისხმობს მთლიანი წყაროს, ან ამ წყაროს ნაწილის ზოგადი აზრის რეზიუმირებას და გამოყენებას ნაშრომში შესაბამისი წყაროს მითითებით.

### მუხლი 25. წყაროების მითითების და ციტირების სტანდარტები

1. ნაშრომში სათანადოდ უნდა იყოს მითითებული შესაბამისი წყაროები.

2. წყაროს მითითება უნდა გაკეთდეს არაბული ნუმერაციით სქოლიოს (footnote) სახით. ტექსტში მოცემულ სქოლიოს უნდა უსწრებდეს ჩამკეტი სასვენი ნიშანი (წერილი, ძახილის ნიშანი, კითხვის ნიშანი). სასვენ ნიშნამდე სქოლიოს გამოყენება დასაშვებია ცალკეული სიტყვის ან ტერმინის განმარტების მიზნით;

3. ქართულ ენაზე წარმოდგენილი ნაშრომების რეკომენდებული წყაროს მითითების წესებია:

4. წიგნის პირველად მითითება:

ა) ერთი ან ორი ავტორის შემთხვევაში - ავტორ(ებ)ი, წიგნის სახელწოდება ბრჭყალებში, გამომცემლობა, წელი, გვერდი ან პარაგრაფი;

მაგალითად: თ. ჰობსი, „ლევიათანი“, პინგვინის გამომცემლობა, 1985. გვ. 268.

ბ) რამდენიმე ავტორის შემთხვევაში - პირველი ავტორი „და სხვა“ მითითებით (ავტორთა კოლექტივის შემთხვევაში: ავტორთა კოლექტივი, რედაქტორის სახელი), წიგნის სახელწოდება ბრჭყალებში, გამომცემლობა, წელი, გვერდი, ან პარაგრაფი. მაგალითად: ავტორთა კოლექტივი, რედაქტორი ა. დემეტრაშვილი, „კონსტიტუციური სამართლის სახელმძღვანელო“, გამომცემლობა „ჰოლივუდი“, 2005. გვ. 305.

5. წიგნის ყოველი შემდგომი მითითება - ავტორის გვარი, *იხ.* შესაბამისი პირველადი მითითების სქოლიოს ნომერი, გვერდი, ან პარაგრაფი. მაგალითად: ჰობსი, *იხ.* სქოლიო 15, გვერდი 88.

6. სტატია წიგნში: სტატიის ავტორი, სტატიის სახელწოდება, წიგნში - წიგნის მითითების წესით. მაგალითად: ფ. როუზი, „სახეობათა ევოლუცია“ წიგნში ე. ბუროუზი და ა. როჯერი (რედაქტორები), „სამართლის განსაზღვრა: ესეები პიტერ ბირკსის ხსოვნის საპატივცემულოდ“. ოქსფორდის უნივერსიტეტის პრესა, 2006.

7. პერიოდული გამოცემის სტატიის მითითება - სტატიის ავტორი, სტატიის სათაური ბრჭყალებში, გამოცემის ნომერი და გამოცემის სახელწოდება ბრჭყალებში, წელი, გვერდი ან/და პარაგრაფი. შემდგომი მითითების წესი წიგნის შემდგომი მითითების წესის ანალოგიურად.

მაგალითად: გ. კვარაცხელია, „გაუქმებულ ან ძალადაკარგულად გამოცხადებულ სადავო აქტზე საკონსტიტუციო სამართალწარმოება“, 10 „საკონსტიტუციო სამართლის მიმოხილვა“, 2016. გვ-გვ. 45-47.

8. საგაზეთო სტატიის მითითება - ავტორი, სტატიის სათაური ბრჭყალებში, გაზეთის სათაური დახრილი ფორმატით, თარიღი, გვერდები. მაგალითად: თ. პარდოა-შიოპა, “Il carattere dell’ Europa”, *Carriere della Serra, 2004 წლის 22 ივნისი,* გვ. 1.

9. ინტერნეტ წყაროების (ბლოგები, ვებ-გვერდები) მითითება - საგაზეთო სტატიის წესის ანალოგიურად, ვებ-გვერდისა და უკანასკნელი გადამოწმების თარიღის კვადრატულ ფრჩხილებში მითითებით.

მაგალითად: მ. კლაასენი, “The best interests of the child in deportation cases: An analysis of Ejimson v. Germany” *Strasbourg Observers Blog*, 2018 წლის 30 მარტი, ხელმისაწვდომია აქ: www.strasbourgobservers.com/2018/03/30/the-best-interests-of-the-child-in-deportation-cases-an-analysis-of-ejimson-v-germany/ [უკანასკნელად გადამოწმდა 2018 წლის 17 აპრილს].

10. კანონმდებლობის მითითება - მუხლის ნომერი, აქტის დასახელება, მიღების თარიღი.

მაგალითად, მუხლი 7, საქართველოს ორგანული კანონი „საქართველოს საკონსტიტუციო სასამართლოს შესახებ“. 31 იანვარი, 1996;

მუხლი 19, ადამიანის ძირითად უფლებათა და თავისუფლებათა დაცვის ევროპული კონვენცია 1950.

11. სასამართლო პრაქტიკის მითითება - სასამართლოს დასახელება, შესაძლებლობის შემთხვევაში, სასამართლოს აქტის ტიპი, საქმის, ან განაცხადის ნომერი, მხარეების დასახელება ბრჭყალებში, გადაწყვეტილების მიღების თარიღი, შესაბამისი გვერდი, ან პარაგრაფი.

მაგალითად: საქართველოს საკონსტიტუციო სასამართლოს გადაწყვეტილება საქმეზე N1/1/477 „საქართველოს სახალხო დამცველი საქართველოს პარლამენტის წინააღმდეგ“, 2011 წლის 22 დეკემბერი. პარაგრაფი 80.

მაგალითად: ადამიანის უფლებათა ევროპული სასამართლოს გადაწყვეტილება საქმეზე N9815/82 „ლინგენსი ავსტრიის წინააღმდეგ“, 1986 წლის 8 ივნისი. პარაგრაფები 41-42.

12. ციტატის მითითების წესები განისაზღვრება შემდეგი სახით:

ტექსტში ან სქოლიოში მოცემული ციტატა უნდა განთავსდეს ორმაგ ბრჭყალებში:

ბრჭყალი უნდა იყოს დაბალი („), ციტატის დასრულების შემდეგ - მაღალი (“).

### მუხლი 26. ორიგინალი ტექსტის დასაშვები მოცულობის ზღვარი

1. აღნიშნული მუხლი ადგენს სტუდენტურ თუ სამეცნიერო კვლევით ნაშრომში ორიგინალი ტექსტის (ციტატების, პერეფრაზის და სხვა წყაროებიდან მოყვანილი ტექსტის გამოყენების გარეშე) მინიმალური მოცულობის ზღვარს.

2. სტუდენტური ნაშრომებისთვის ორიგინალი ტექსტის მოცულობის მინიმალური ზღვარია:

ა) საბაკალავრო ნაშრომისთვის, პრეზენტაციისთვის, პროექტისთვის - 60%;

ბ) სტუდენტური სტატიისთვის, ესესთვის, საკონფერენციო ნაშრომისთვის - 75 %;

გ) სამაგისტრო ნაშრომისთვის, პროექტისთვის - 85%;

3. სტუდენტური ნაშრომი, რომელიც არ შეესაბამება წინამდებარე მუხლის მოთხოვნებს, არ შეფასდება.

4. სამეცნიერო ნაშრომებისთვის ორიგინალი ტექსტის მოცულობის მინიმალური ზღვარია:

ა) სამეცნიერო სტატიისთვის - 90 %;

ბ) სამეცნიერო გრანტისთვის - 95 %;

5. სამეცნიერო-კვლევითი ნაშრომი, რომელიც არ შეესაბამება წინამდებარე მუხლის მოთხოვნებს, არ დაიშვება შესაბამის კვლევით პროექტში.

6. აღნიშნული ზღვარის დაძლევა არ გამორიცხავს უნივერსიტეტის მიერ დასაშვები მოცულობის ორიგინალი ტექსტის მქონე ნამუშევრებიდან იმ ნამუშევრისთვის პრიორიტეტის მინიჭებას, რომელიც მოცულობით მეტ ორიგინალ ტექსტს შეიცავს.

## თავი 6. უნივერსიტეტის სამეცნიერო-კვლევითი ერთეულები და აკადემიური პერსონალი

### მუხლი 27. სამეცნიერო-კვლევითი ერთეულები

1. უნივერსიტეტის ან უნივერსიტეტის ფაკულტეტის ბაზაზე შეიძლება, შეიქმნას საუნივერსიტეტო სამეცნიერო-კვლევითი ერთეული: კვლევითი ინსტიტუტი.

2. კვლევითი ერთეული უნდა ემსახურებოდეს შემდეგ მიზნებს:

ა) გააფართოოს სამეცნიერო-კვლევითი მუშაობა როგორც აკადემიურ პერსონალს, ისე სტუდენტებს შორის და ხელი შეუწყოს სამაგისტრო და სადოქტორო კვლევების წარმოების ეფექტიანობას;

ბ)განახორციელოს ფუნდამენტური და გამოყენებადი სამეცნიერო-კვლევითი, საკონსულტაციო და საექსპერტო-ანალიტიკური მუშაობა;

გ) ხელი შეუწყოს სამეცნიერო კადრების მომზადებას, მათ პროფესიულ განვითარებას ადგილობრივ და საერთაშორისო სამეცნიერო-კვლევით პროექტებში მონაწილეობის უზრუნველყოფისა და პოსტდოქტორანტთა კვლევითი პროექტების განხორციელების გზით;

დ) ხელი შეუწყოს საგანმანათლებლო პროგრამებში ინოვაციური სასწავლო მეთოდების დანერგვას და უახლესი სამეცნიერო ინფორმაციის ინტეგრირებას.

### მუხლი 28. სამეცნიერო-კვლევითი ერთეულის სტრუქტურა

1. კვლევითი ერთეული შედგება აკადემიური პერსონალისა და მმართველი ორგანოებისგან - დირექტორისა და სამეცნიერო საბჭოსგან.

2. კვლევით ერთეულში შეიძლება, შეიქმნას განყოფილებები/სექტორები ცალკეული სამეცნიერო პრობლემის ან დარგობრივი მიმართულების მიხედვით.

3. კვლევითი ერთეულის სამეცნიერო პერსონალი ძირითადად შედგება უნივერსიტეტის აკადემიური პერსონალისგან.

4. კონკრეტული სამეცნიერო-კვლევითი პროექტის განხორციელებაში მონაწილეობის მისაღებად შეიძლება მოწვეული იყოს სპეციალისტი დოქტორის აკადემიური ხარისხით, ან მის გარეშე.

5. საშტატო ერთეულის დაშვებისა და შესაბამის თანამდებობაზე პირის დანიშვნის თაობაზე გადაწყვეტილებას იღებს უნივერსიტეტის რექტორი კვლევითი ერთეულის დირექტორის წარდგინების საფუძველზე.

6. კვლევითი ერთეულის ფარგლებში იქმნება სამეცნიერო საბჭო, რომლის შემადგენლობაში შედის ინსტიტუტის ყველა წევრი/სამეცნიერო თანამშრომელი.

7.ინსტიტუტის სამეცნიერო საბჭოს საქმიანობას წარმართავს კვლევითი ერთეულის დირექტორი, რომელიც ამავდროულად არის ამ საბჭოს თავმჯდომარე.

8. კვლევითი ერთეულის დირექტორად ინიშნება დოქტორის აკადემიური ხარისხის მქონე პირი, უნივერსიტეტის აკადემიური პერსონალი. იგი წარმოადგენს ინსტიტუტს სხვადასხვა ორგანიზაციასა თუ დაწესებულებაში.

### მუხლი 29. სამეცნიერო-კვლევითი ერთეულის საქმიანობა და მისი შეფასების წესი

1. ინსტიტუტის თანამშრომლები კვლევით საქმიანობას ახორცილებენ ერთობლივად ან დამოუკიდებლად.

2. ინსტიტუტის სამეცნიერო კვლევითი საქმიანობა მოიცავს შემდეგს:

ა) ინსტიტუტის მიერ ორგანიზებულ ადგილობრივ კონფერენციას;

ბ) ინსტიტუტის მიერ ორგანიზებულ საერთაშორისო კონფერენციას;

გ) ინსტიტუტის მიერ მიღებულ ადგილობრივ საგრანტო პროექტს;

დ) ინსტიტუტის მიერ მიღებულ საერთაშორისო საგრანტო პროექტს;

ე) საინსტიტუტო კვლევით პროექტს;

ვ) პოსტდოქტორანტთა კვლევებს;

ზ) ინსტიტუტის მიერ ორგანიზებულ საზოგადოებრივ/სამეცნიერო საკომუნიკაციო სივრცეს (სემინარის, მასტერკლასების, დებატების, ახალი სამეცნიერო ნაშრომის განხილვას და სხვ.);

თ) ინსტიტუტის საექსპერტო მომსახურეობას.

### მუხლი 30. ინსტიტუტის მიერ განხორციელუბული კვლევითი საქმიანობის შეფასება

1. ინსტიტუტის შეფასება ხდება ამ დებულების 28-ე მუხლის მე-2 პუნქტში დასახელებული ღონისძიებების მიხედვით.

2. 28-ე მუხლის მე-2 პუნქტის ბ) და დ) ქვეპუნქტები ითვლება შეფასების 100 ქულიანი შეფასების 20 ქულად, ხოლო ა) გ) ე) ვ) ზ) თ) პუნქტები ითვლება შეფასების 10 პუნქტად.

3. ინსტიტუტი კვლევით საქმიანობას აფასებს ყოველწლიურად შეფასების 100 ქულიანი სისტემით:

ა) AA - საუკეთესო (90-100);

ბ) A - კარგი (71-90);

გ) B - საკმარისი (51-70) ;

დ) C - დამაკმაყოფილებელი (31-50).

### მუხლი 31. უნივერსიტეტის აკადემიური პერსონალი

1. საუნივერსიტეტო კვლევას ახორცილებს უნივერსიტეტის აკადემიური პერსონალი.

2. უნივერსიტეტის აფილირებული პერსონალი ახორცილებს კვლევას უნივერსიტეტის სახელით.

3. წელიწადში ერთხელ ხორციელდება აკადემიური პერსონალის სამეცნიერო-აკადემიური პროდუქტიულობის შეფასება.

4. სამ წელიწადში ერთხელ ხორცილდება აკადემიური პერსონალის ატესტაცია.

5. ატესტაციის შედეგები მხედველობაში მიიღება აკადემიური პერსონალის საათობრივი დატვირთვის განხილვისას და ასევე, მისი სადოქტორო და სამაგისტრო ნაშრომების ხელმძღვანელად შერჩევისას.

6. აკადემიური პერსონალის პროდუქტიულობის მაჩვენებელი გათვალისწინებული იქნება მისი სახელშეკრულებო ურთიერთობის გაგრძელებისას.

### მუხლი 32. აკადემიური პერსონალის სამეცნიერო პროდუქტიულობის შეფასება

1. აკადემიური პერსონალის სამეცნიერო პროდუქტიულობა ფასდება შემდეგი ოთხი კრიტერიუმით:

ა) სამეცნიერო პუბლიკაციების გამოქვეყნება;

ბ) სამეცნიერო გრანტის მოპოვება/ პროექტში მონაწილეობა;

დ) სამეცნიერო აქტივობებში მონაწილეობა;

ე) სამეცნიერო ცოდნის გაზიარება.

შესაბამისი კრიტერიუმები დადგენილია დანართი 2- ის მიხედვით.

2. აკადემიური პერსონალის ყოველწლიური სამეცნიერო საქმიანობის ქულები ჯამდება და პროდუქტიულობის მაჩვენებელი იყოფა შემდეგ დონეებად:

ა) AA - საუკეთესო (90-100);

ბ) A - კარგი (71-90);

გ) B - საკმარისი (51-70);

დ) C - დამაკმაყოფილებელი (31-50).

## თავი7. სამეცნიერო ჟურნალი

### მუხლი 33. სამეცნიერო ჟურნალი „SEU & SCIENCE“

1. უნივერსიტეტი გამოსცემს სამეცნიერო  ჟურნალს „SEU & SCIENCE“.

2. უნივერსიტეტის სამეცნიერო ჟურნალი გამოიცემა 6 თვეში ერთხელ ბიანუალური კრებულის სახით.

3. კონკრეტული მიმართულების სამეცნიერო სტატიები შესაძლებელია გამოიცეს უნივერსიტეტის რიგგარეშე, სპეციალურ გამოცემაში.

4. ჟურნალი დაყოფილია ძირითად მიმართულებებად, რომლებიც შეესაბამება უნივერსიტეტის საგანმანათლებლო საქმიანობის ძირითად მიმართულებებს.

5. უნივერსიტეტის სამეცნიერო ჟურნალში სტატიის განთავსება უფასოა და კვლევითი ნაშრომის პუბლიკაციასთან დაკავშირებული ყველა ხარჯი ფინანსდება უნივერსიტეტის მიერ.

6. უნივერსიტეტის სამეცნიერო ჟურნალის პოლიტიკას არეგულირებს ჟურნალის დებულება.

## თავი 7. დასკვნითი დებულებები

### თავი 32. დებულების ძალაში შესვლა

ეს დებულება ამოქმედდეს გამოქვეყნებისთანავე.

#### დანართი 1

|  |  |  |
| --- | --- | --- |
| ცხრილი 1. მოსამზადებელი გრანტები კვლევისა და განვითარებისათვის | | |
| **შეფასების კრიტერიუმი** | **შეფასების კრიტერიუმები** | **მაქს. ქულა** |
| **უპირატესობა** | * თანხვედრა პროექტის წინადადებების მიზნებსა და პროექტის მოწვევის პრიორიტეტებს შორის * კვლევის პრობლემის აღწერა * კვლევითი პროექტის ორიგინალობა და ინოვაციური ასპექტები * კვლევის მეთოდოლოგიისა და მიდგომის მიზანშეწონილობა * კვლევითი ჯგუფის კვალიფიკაცია და ექსპერტიზა * ინტერდისციპლინური ასპექტები (საჭიროების შემთხვევაში) * კვლევითი გუნდის შესაბამისობა კვლევასთან | 50 |
| **გავლენა** | * დაგეგმილი კვლევის მოსალოდნელი გავლენა კვლევის გუნდსა და სეუ -ს საქმიანობაზე * საზოგადოებასა და ეკონომიკაზე მოსალოდნელი გავლენა * ღონისძიებები აკადემიური საზოგადოების, პოლიტიკის შემქმნელთა შორის კვლევის შედეგების გავრცელებისა და ათვისების მიზნით * საზოგადოების პოტენციური ჩართულობა და კვლევის შედეგების პოპულარიზაცია სტუდენტებსა და ფართო საზოგადოებაში * ალბათობა მომავალში გარე გრანტის მოზიდვაზე | 30 |
| **განხორციელება** | * სამუშაო გეგმის ეფექტურობა * ამოცანებისა და რესურსების განაწილების მიზანშეწონილობა * მომავალი პროექტების ინდიკატური ბიუჯეტი, დაფინანსების პოტენციური წყაროების ანალიზით; * მართვის სტრუქტურისა და პროცედურების მიზანშეწონილობა, მათ შორის რისკების მენეჯმენტი და ანგარიშგება * ინფრასტრუქტურის, ლოჯისტიკური და ობიექტების მიზანშეწონილობა | 20 |
| **100** | | |

**დანართი 2.**

|  |  |  |
| --- | --- | --- |
| დამხმარე ქმედებები | | |
| **შეფასების კრიტერიუმი** | **შეფასებისკრიტერიუმები** | **მაქს. ქულა** |
| **გავლენა** | * პროექტის დასაბუთება - რატომ არის საჭირო ესა თუ ის ქმედება * დამხმარე ქმედების მოსალოდნელი გავლენა ინდივიდუალური მკვლევარის, კვლევის ჯგუფისა და სეუ– ს საქმიანობაზე * მოსალოდნელი გავლენა საზოგადოებასა და ეკონომიკაზე | 50 |
| **განხორციელება** | * სამუშაო გეგმის ეფექტურობა და ამოცანებისა და რესურსების განაწილება * ხარჯების დასაბუთება; * არის თუ არა პროექტის ბიუჯეტი კარგად დაგეგმილი თანხის განაწილების თვალსაზრისით * კვლევითი გუნდის ხარისხი. | 50 |
| **100** | | |

#### დანართი. 3

#### საქართველოს ეროვნული უნივერსიტეტის სეუ კვლევითი საქმიანობის შეფასების კრიტერიუმები

ავტორის აფილიაციად მითითებული უნდა იყოს საქართველოს ეროვნული უნივერსიტეტი სეუ. იმ შემთხვევაში, თუ სტატიაში მითითებულია სხვა ინსტიტუცია, პუბლიკაცია სეუში ვერ იქნება გამოყენებული ავტორის კვლევითი შედეგების შეფასების მიზნებისთვის.

**შენიშვნა:** მიიღებაგამომცემლობა/რედაქციის ცნობა იმის შესახებ, რომ ჩაშვებულია დასაბეჭდად.

|  |  |  |
| --- | --- | --- |
| N | სამეცნიერო ნაშრომის ტიპი | კოეფ. |
| 1. | **პუბლიკაცია** |  |
| 1.1. | უცხოეთში გამოცემული, (Peer-reviewed) სამეცნიერო მონოგრაფია, რომლებსაც აქვთ ISSN ან ISBN კოდი. | 100 ქულა |
| 1.2. | ქართულენოვანი, რეცენზირებული (Peer-reviewed) მონოგრაფია | 80 ქულა |
| 1.3. | საქართველოში გამოცემული მონოგრაფია, რომლებსაც აქვთ ISSN ან ISBNკოდი. | 60 ქულა |
| 1.4. | სტატია იმპაქტ-ფაქტორიან (Clarivate Analitics (ყოფილი Thomson Reuters Web of Science), ან ციტირების ქულის მქონა (Scopus) უცხოურ საერთაშორისო რეფერირებად ჟურნალში - | 100 ქულა |
| 1.5 | სტატია საერთაშორისო ბაზებში შემავალ რეფერირებად ჟურნალში , რომლებიც აღიარებულ საერთაშორისო ნუსხებშია შესული Scopus, Ulrich’s Index, ERIH PLUS, EBSCOHost, Latindex Catalogue | 60 ქულა |
| 1.6. | საერთაშორისო საპატენტო ორგანიზაციებში რეგისტრირებული გამოგონება/პატენტი. | 100 ქულა |
| 1.7. | ეროვნულ საპატენტო ორგანიზაციებში რეგისტრირებული გამოგონება/პატენტი. | 80 ქულა |
| 1.8. | სტატია საქართველოს ეროვნული უნივერსიტეტი სეუ გამოცემულ სამეცნიერო ჟურნალში, და სხვა ადგილობრივ რეფერირებად სამეცნიერო ჟურნალში (სეუს მიერ დადგნილი, სამეცნიერო ჟურნალების ნუსხის მიხედვით). | 20 ქულა |
| 1.9. | საქართველოს ეროვნული უნივერსიტეტი სეუს სახელითა და ლოგოთი გამოსული დარგობრივი სახელმძღვანელო. ISSN ან ISBNკოდით | 50 ქულა |
| 1.10. | სტატია საერთაშორისო(Peer-reviewed) სტატიათა კრებულში | 40 ქულა |
| 1.11. | სტატია ადგილობრივ, სტატიათა (Peer-reviewed) კრებულში | 20 ქულა |
| 1.12. | სტატია საერთაშორისო კონფერენციის მოხსენებათა კრებულში | 30 ქულა |
| 1.13. | სტატია ადგილობრივი კონფერენციის მოხსენაბათა კრებულში | 20 ქულა |
| 1.14. | საერთაშორისო კონფერენციის მასალების სამეცნიერო რედაქტირება | 10 ქულა |
| 1.15. | ადგილობრივი კონფერენციის მასალების სამეცნიერო რედაქტირება | 5 ქულა |
| 1.16. | საერთაშორისო ჟურნალში რეფერირებადი სტატიისათვის peer-review გაკეთება | 5 ქულა |
| 1.17. | საქართველოში გამოქვეყნებული სამეცნიერო კრებულის სამეცნიერო რედაქტირება | 20 ქულა |
| 1.18. | უცხოეთში გამოქვეყნებული სამეცნიერო კრებულის სამეცნიერო რედაქტირება | 30 ქულა |
| **2.** | **გრანტი/შემოქმედებითი პროექტი** |  |
| 2.1. | კვლევითი გრანტის/შემოქმედებითი პროექტის ხელმძღვანელობა | 20 ქულა |
| 2.2. | კვლევით გრანტში/შემოქმედებით პროექტში ჩართულობა | 10 ქულა |
| **3.** | **სამეცნიერო კონფერენციაში მონაწილეობა** |  |
| 3.1. | საერთაშორისო სამეცნიერო სემინარზე/სიმპოზიუმზე/კონფერენციაზე/კონგრესზე მოხსენების გაკეთება. | 10 ქულა |
| 3.2. | ადგილობრივ სამეცნიერო სემინარზე/სიმპოზიუმზე/კონფერენციაზე/კონგრესზე მოხსენების გაკეთება. | 5 ქულა |
| **4.** | **სამეცნიერო ცოდნის გაზიარება** |  |
| 4.1. | საერთაშორისო რეფერირებადი ჟურნალის რედ.კოლეგიის წევრობა | 10 ქულა |
| 4.2. | ადგილობრივი რეფერირებადი ჟურნალის რედკოლეგიის წევრობა | 5 ქულა |
| 4.3. | საუნივერსიტეტო კვლევითი ერთეულის (ინსტიტუტის, ცენტრის) ხელმძღვანელობა | 20 ქულა |
| **5.** | **საქმიანობა შესაძლო კვლვითი ელემენტებით** |  |
| 5.1. | სახელმძღვანელო | 20 ქულა |
| 5.2. | სამეცნიერო ნაშრომის თარგმანი, ან თარგმანის სამეცნიერო რედაქტორობა | 15 ქულა |
| **6.** | **საერთაშორისო რეიტინგი/ზეგავლენა მეცნიერებაზე** |  |
| 6.1. | ციტირების მაჩვენებელი | პირდაპირ პრორციულად |
| 6.2. | H - ინდექსი | 1 = 10 ქულა  2 = 20 ქულა  3 = 30 ქულა |

**შეფასება:** პროფესორებისთვის 60 ქულა, ასოც. პროფესორებისათვის 40 ქულა. და 20 ქულა ასისტენტ პროფესორისათვის

ა) *გადააჭარბებით არის შესრულებული:* - მინიმუმ 50 % -ით მეტი ქულები მოსალოდნელ რაოდენობასთან შედარებით ბ)*შესრულებულია*: შეესაბამება პუნქტების მოსალოდნელ რაოდენობას.

გ) *არ არის შესრულებული:* დაბალია ვიდრე ქულათა მოსალოდნელი რაოდენობა.